Langt flere danskere end ventet står til at få løn betalt af staten i coronakrisen.

I alt er der ansøgt om lønkompensation til 150.000 fyringstruede ansatte fra virksomheder i dybe problemer. Det viser nye tal fra Erhvervsstyrelsen, som DR Nyheder har fået indsigt i.

- Det fortæller os, at vi er i en alvorlig, alvorlig krise, siger erhvervsminister Simon Kollerup.

Hjælpepakken med lønkompensation betyder, at kriseramte virksomheder kan få betalt en del af lønnen til ansatte, der ellers ville være fyret. De ansatte på lønkompensation skal sendes hjem, og de må ikke arbejde.

Økonomisk overvismand Carl-Johan Dalgaard ser også med alvor på det store antal ansøgninger om lønkompensation.

- Krisen er opsigtsvækkende i, hvor abrupt den slår igennem på økonomien i løbet af ganske få måneder.

Hvad er lønkompensation? Fyringstruede danskere kan få betalt en del af deres løn af staten gennem hjælpepakken om lønkompensation.

Lønkompensation betyder, at de ansatte bliver sendt hjem med fuld løn, fordi deres arbejdsplads er i alvorlige problemer.

Staten betaler 75 procent af de ansattes løn eller op til 30.000 kr. Virksomheden betaler den resterende løn. Medarbejderne bidrager selv ved at bruge fem dages ferie under hjemsendelsen.

Virksomhederne kan få lønkompensation, hvis de står over for at skulle fyre mindst 30 procent af de ansatte eller mere end 50 medarbejdere.

Virksomheden forpligter sig til ikke at fyre ansatte, der får lønkompensation.

Lønkompensationsaftalen er indgået mellem regeringen, Dansk Arbejdsgiverforening DA og fagbevægelsens hovedorganisation FH, og løber frem til 8. juli.

Ansøgningerne om lønkompensation til 150.000 ansatte er markant højere end de første forventninger.

Dobbelt så mange som ventet

Regeringen fremlagde i midten af marts et regneeksempel, der tog udgangspunkt i, at 70.000 danskere kunne få brug for at komme på lønkompensation.

Siden blev tallet opjusteret til 100.000. Med ansøgninger for 150.000 ansatte viser tallet sig nu at være endnu højere.

Regeringen har dog gennem hele forløbet understreget, at tallet kunne vokse, og at man ikke har noget loft over udgifterne til hjælpepakken med lønkompensation. Den holdning står erhvervsminister Simon Kollerup fast på.

Har I undervurderet krisens omfang?

- Vi havde lavet et estimat på 70.000. Nu har det vist sig at være meget højere. Men det betyder ingenting, for vi har ikke sat et loft på, hvor mange danskere der kan hjælpes i denne ordning. Og hvis tallet bliver højere, så vil jeg faktisk sige, at jeg bliver glad, for så er der flere danskere, der har bevaret deres job og deres løn og har undgået en fyreseddel.

Men hvor længe kan staten blive ved med at betale løn til de privatansatte?

- Vi kan ikke på nuværende tidspunkt sige, hvor mange måneder der er nødvendige, men foreløbig har vi truffet den vigtige og rigtige beslutning at forlænge dem med en måned.

Samlet skønner Erhvervsministeriet nu, at hjælpepakken med lønkompensation alene vil koste cirka 6,5 milliarder kroner. I det første bud i marts lød det tal på 3,8 milliarder kroner.

Lønmodtager: Tryg - lige nu

En af de hjemsendte lønmodtagere, der i øjeblikket kan beholde sit job takket være lønkompensationsordningen, er Ole Falster fra SAS Ground Services i Københavns Lufthavn.